钦定古今图书集成/明伦汇编/官常典/第605卷 > 张所望
## 钦定古今图书集成/明伦汇编/官常典/第605卷 > 张所望

按《松江府志》：“所望字叔翘，上海人。万历辛丑进士。除
刑部主事。奉使荣襄靖江，三国锡予馈遗，一无所受，
诸王敬焉。转员外郎、郎中，出为衢州知府。衢俗嚚讼，
多引儒生为证，而奸民为两造师，诡变竞巧。所望廉
得主名，单词寸牍，知出谁手，剖决若神，衢大治。迁副
使，备兵苍梧、岭表，法令久弛。所望至，缮城隍，实仓廪”，
简屯戍，若藤峡、昆仑、鬼门、句漏诸要害，无不身历。穷
山炎谷，喜见大吏，皆搏颡受约束。有罗运猺者，阻溪
洞，戕杀熟猺，所望驰檄谕之，遂输贡为编户，盖汉以
来所未宾也。转参政，移治左江。左江迁隆峒长官。黄
兆基爱少子镇西，而杀长子镇隆。镇隆有遗孤，嘉祚
当立，吏目黄文举挟镇西争袭，仇杀累年，所望率兵
讨平之。将吏请郡县其地，邀延世赏。所望曰：“师来定
乱，奈何斩人祀以自利？”乃诛文举，立嘉祚而还。口不
言功。粤人善为蛊，所望获其魁吴向春，穷竟之，灭其
术。擢广东按察使，不赴。起为湖广按察使，理漕政。时
方用兵，急转输，以劳悴疾作，解职归。再起山东右布
政使，固辞。所望清羸如不胜衣，而执义强固，当大事
持正议，侃侃不阿，急人𢀴难无遗力。常置女婢吴氏，
知为故茶陵州孙也，抚为己女，择良士，具奁饰而归
之。年八十卒。所著有《梧浔杂佩》《岭表游记》《幅员名义
考》《文选集注辨疑》《龙华里志》